RHAN 5 Sancsiynau sifil

12 Sancsiynau sifil
Mae'r Atodlenni canlynol yn cael effaith—
(a) Atodlen 2, sy'n gwneud darpariaeth ar gyfer cosbau ariannol penodedig;
I gael ystyr “fixed monetary penalty” gweler paragraff 10(3) o Atodlen 6 i Ddeddf Newid Hinsawdd 2008.
(b) Atodlen 3, sy'n gwneud darpariaeth ar gyfer gofynion yn ôl disgresiwn.
I gael ystyr “discretionary requirement” gweler paragraff 12(3) o Atodlen 6 i'r Ddeddf honno.

13 Cyfuniad o gosbau
1 Ni chaiff gweinyddwr gyflwyno hysbysiad o fwriad mewn perthynas â chosb ariannol benodedig i werthwr os gosodwyd gofyniad yn ôl disgresiwn ar y gwerthwr hwnnw mewn perthynas â'r un toriad yn y Rheoliadau.
2 Ni chaiff gweinyddwr gyflwyno hysbysiad o fwriad mewn perthynas â gofyniad yn ôl disgresiwn i werthwr yn unrhyw o'r amgylchiadau canlynol—
(a) pan fo cosb ariannol benodedig wedi ei gosod ar y gwerthwr hwnnw mewn perthynas â'r un toriad yn y Rheoliadau;
(b) pan fo'r gwerthwr wedi rhyddhau ei hun rhag atebolrwydd i gosb ariannol benodedig mewn perthynas â'r un toriad yn y Rheoliadau drwy dalu swm penodedig;
(c) pan fo gofyniad yn ôl disgresiwn eisoes wedi ei osod mewn perthynas â'r un weithred neu anwaith.